Προάγγελος των εξελίξεων στο Eurogroup το απόγευμα - Πού βρέθηκε "φόρμουλα" σύγκλισης και τι εκκρεμότητες απομένουν - Η «χρυσή τομή» για το χρέος - Σλοβάκος υπουργός: Ο Τσακαλώτος θα φύγει με μια βαλίτσα χρήματα - Ρέγκλινγκ: Τέλη του 2017 ή αρχές του 2018 η Ελλάδα θα μπορούσε να βγει στις αγορές αλλά μόνο με μεταρρυθμίσεις - Στα 8,5 δισ. εκτιμάται το ύψος της δόσης που θα εγκριθεί

Του Αργύρη Παπαστάθη

Συμφωνία έβγαλε, κατά πληροφορίες, η συνεδρίαση του Euro Working Group, που ολοκληρώθηκε το μεσημέρι και αποτελεί τον προάγγελο των απογευματικών εξελίξεων στο Εurogroup. Η συμφωνία δεν αφορά μόνο την εκταμίευση της δόσης αλλά και το σύνολο σχεδόν του κειμένου της απόφασης του Eurogroup για το θέμα του χρέους.

Οι ίδιες πληροφορίες αναφέρουν ότι υπάρχουν δύο ενστάσεις στο κομμάτι της συμφωνίας. Η πρώτη είναι να δοθούν τα δικαστικά έξοδα στον Ανδρέα Γεωργίου της ΕΛΣΤΑΤ και η δεύτερη να αντιμετωπιστεί το ζήτημα από την ποινική δίωξη τριών στελεχών των θεσμών που βρίσκεται σε εξέλιξη για το συμβουλευτικό ρόλο που είχαν αναλάβει στο ΤΑΙΠΕΔ.

Για το χρέος υπάρχει μεγαλύτερη σαφήνεια με αναφορά σε επιμήκυνση της λήξης των ευρωπαϊκών δανείων μέχρι τα 15 έτη και βελτιωμένη φρασεολογία σε σύγκριση με το ανακοινωθέν της 22ας Μαϊου. Υπάρχει επίσης αναφορά σε πλεονάσματα στην περιοχή του 2% από το 2023 και μετά.

Όλα αυτά βέβαια δεν επαρκούν για την είσοδο του ΔΝΤ στο πρόγραμμα με λεφτά, ούτε για να κρίνει το χρέος βιώσιμο. Παράλληλα δεν είναι αρκετά για την ένταξη της χώρας στο QE.